Det var lidt som juleaften for arkæolog og museumsinspektør Jacob Tue Christensen og hans arkæologer fra Odense Bys Museer. De åbnede onsdag en kiste, der beskrives som et helt unikt fund - ikke bare efter danske standarder, men i hele verden, fordi den har ligget urørt i omkring 1000 år, og fordi det er en fornem herre, der var begravet i den - sandsynligvis en bisp.

- Der er ingen danske paralleller, og selv i udlandet har jeg ikke kunnet finde noget, siger Jacob Tue Christensen til TV 2.

At kisten ikke er blevet forstyrret er lidt af et mirakel, da der løber flere rør i nærheden af den, men ingen af dem har ramt graven.

Kisten blev fundet i sidste uge i forbindelse med gravearbejdet til den kommende letbane i Odense. Graven blev fundet der, hvor den tidligere Albani Kirke lå, ikke langt fra de nuværende Sct. Albani Kirke og Sankt Knuds Kirke. Og bare det at en person er blevet begravet inde i kirken, er et tegn på, at det ikke er en hr. hvem som helst, der ligger der.

Graven gemte på en bonus

Jacob Tue Christensen havde i forvejen en formodning om, at det var en af Odenses bisper fra 1000-tallet, og den formodning blev styrket, da låget i dag blev løftet.

- Her ligger en velvoksen mand, og som bonus var han ved sin højre hånd forsynet med en kalk og en disk, som man bruger i nadveren, fortæller Jacob Tue Christensen.

Hvad der særligt interesserer arkæologerne er, at der er skrift på kanten af kalken.

- Vi er enormt spændte på, hvad det kan være. Men vi bliver nødt til at rense den først, siger Jacob Tue Christensen, der håber, at det kan være navnet på manden i graven.

For det bliver svært at sætte navn på ham - han kan identificeres som en bisp, men man kender kun navnene på tre bisper i 1000-tallets Odense, og der må have været en del flere.

Arkæologerne måtte i gang med gravearbejdet, da de havde åbnet kisten, fordi overkroppen var dækket i mudder. Herefter blev manden og genstandene i kisten registreret. En patolog fra Syddansk Universitet skal undersøge knoglerne og blandt andet give et kvalificeret bud på mandens alder, og der er også blevet taget en række prøver som kulstof-14 og DNA.

Det er endnu for tidligt at sige, men Jacob Tue Christensen formoder, at manden i kisten kommer til at ende sine dage på museet.

I videoen fra TV 2 Fyn øverst kan du se arkæologerne åbne bispegraven.